GUNKUL:แข็งแกร่งใน 3 ปีข้างหน้าแนะนำซื้อราคาเป้าหมาย 6.00 บาท
GUNKUL: เป็นผู้ประกอบการพลังงานทางเลือกครบวงจรธุรกิจโรงไฟฟ้าพลังงานทางเลือกหนุนการเติบโตแกร่งในปี 59-61 คาดกำไรสุทธิปี 59-61 เติบโตเฉลี่ย 47% ต่อปีแนะนำ"ซื้อ"ให้ราคาพื้นฐาน 6 บาท
22 มิ.ย. 2559

บล.ดีบีเอสฯ  ระบุในบทวิเคราะห์วันนี้ (22 มิ.ย.) ว่า บริษัท กันกุลเอ็นจิเนียริ่ง จำกัด (มหาชน) หรือ GUNKUL เป็นผู้ผลิต จัดหา และจำหน่ายอุปกรณ์สำหรับระบบไฟฟ้าในประเทศและต่างประเทศ, จำหน่ายผลิตภัณฑ์ประหยัดพลังงาน, ผลิตและจำหน่ายผลิตภัณฑ์ส่องสว่างประเภทหลอดไฟแอลอีดี (LED) และแผงโซล่าร์เซลล์, จัดหาอุปกรณ์ที่เกี่ยวข้องกับระบบการผลิตไฟฟ้ จากพลังงานแสงอาทิตย์, ผลิตและจำหน่ายไฟฟ้าพลังงานทดแทน (พลังงานแสงอาทิตย์แบบติดตั้งบนพื้นดิน &amp; บนหลังคา, พลังงานลม และชีวมวล), รับเหมาก่อสร้างโรงไฟฟ้าพลังงานทดแทน และให้บริการบำรุงรักษาโรงไฟฟ้า ปัจจุบันมีกำลังการผลิตไฟฟ้า 324 MW ผลิตเชิงพาณิชย์แล้ว 26% ส่วนที่เหลือกำลังก่อสร้างจะทยอยเข้ามาใน 2-3 ปีข้างหน้า  และคาดว่ากำลังการผลิตไฟฟ้า (แสงอาทิตย์และลม) จะเพิ่มเป็น 336.5 MW ภายในสิ้นปี 61
ประมาณการอัตราการเติบโตกำไรสุทธิเฉลี่ยไว้ที่ 47% ต่อปี โดยKey Growth หลักมาจากธุรกิจพลังงานทดแทน (แสงอาทิตย์และลม) ซึ่งในปี 58 สัดส่วนรายได้ธุรกิจยังน้อยมาก (โดยมีรายได้ส่วนนี้ 51 ล้านบาทจากรายได้รวม 4.46 พันล้านบาท) แต่ในปี 59 จะเพิ่มขึ้นอย่างมีนัยสำคัญเป็น 1.04 พันล้านบาท คิดเป็น 17% ของรายได้รวม แล้วเป็น 29% และ 35% ของรายได้รวมในปี 60-61 ตามลำดับ และธุรกิจนี้มีอัตรากำไรจากการดำเนินงานสูงมากที่ 62-67% ทำให้อัตรากำไรจากการดำเนินงานโดยรวมของบริษัทเพิ่มขึ้นจาก 23% ในปี 58 เป็น 29%, 35% และ 38% ในปี 59-61 ตามลำดับ (ธุรกิจอุปกรณ์ไฟฟ้ามีอัตรากำไรประมาณ 22-23%, ธุรกิจก่อสร้างมีอัตรากำไรราว 15-20% และธุรกิจบริการมีอัตรากำไร 48%)
ประเมินราคาพื้นฐานไว้ที่ 6.00 บาท (วิธี Sum-of-parts) โดยให้มูลค่าธุรกิจไฟฟ้าเท่ากับ 3.90 บาท (วิธี DCF) และให้มูลค่าธุรกิจอุปกรณ์ไฟฟ้า 2.10 บาท (วิธี P/E) ชอบบริษัทเพราะมีแนวโน้มการเติบโตที่แข็งแกร่งในช่วง 3 ปีข้างหน้า หนุนโดยธุรกิจไฟฟ้าพลังงานทางเลือก และยังมีโอกาสที่จะขยายตัวได้ดีในระยะยาวจากการดำเนินธุรกิจที่เกี่ยวกับไฟฟ้าในประเทศกลุ่ม AEC โดยเฉพาะในเมียนมาร์และลาว 